Au nom de nostre Seigneur, Amen. L’an de l’Incarnation d’iceluy, courant mil quatre cens quarante quatre, le vingt septiesme jour du mois de novembre. Comme entre nous Pierre de la Baulme, chevalier, seigneur d’Illeins, de la Roche du Vanneault et de Marigny le Chaouet, en partie, et Huges, seigneur de Vauldrey et de la Chasseigne, chevallier, prenant en main pour Alix de Chastellux, dame de Raigny, ma femme, ayant le bail et gouvernement des corps et biens de Claude, Oudot et Marguerite de Raigny, ses enfans, seigneur en partie dudit Marigny, prenant en main, moy faisant fort pour la dicte dame Alix, ma femme et pour ses dictz enfans, promettant leur faire ratifier, consantir et appreuver les choses cy après escriptes touttes foys que requis en sera, d’une part. Et nous Teulet Jacqueault, Huguenin Cortot, Gerard Joignard, Odot Moreau, Jean Navarre, Odot Poilleney, Odot Guyet, Jean Chaudot, Germain Noiretat, Jean Quehullardet, Jean de Sainct Jueault, Jean Petit, Jean Conoble, Jean Chauvault, Perreau Seguin, Guillaume Bastenier, Gelot Bastenier, André Vauchellier, Guiot Gille, Germain Noiretat, Bertheault Noiretat, Jacob Courtois, Jean Mathey, Nicolas Braulde, Joachin de Corbail, Philibert Cappus, Guyot Bouchot, Jacob Charles, Jean Foullenay, Germain Pouret, Jean Bertheault, Odot le Vauprin Brachot, Jean Poillenay l’esné, Guillaume Carrey l’esné, Perrin Loberault, Jean Lasnier, Guyot Girault, Jean Bertheault, Jehan Bouhot, André Forneron, Guillaume Prost, Jean Luissau, Guillaume Briaude, Odot Boutacul, André Pigné, Girard Piard, Michel de Rodes, Perrenot Grappin et Oudot Bertheault, tous habitans dudit Marigny le Caouet, faisans en ceste partie et représentans la plus grande et seine partye des habitans dudit Marigny, et nous faisans fort et prenant en main pour tous les autres habitans dudit Marigny, présens et advenir, d’autre part. Soions et fussions esperés d’avoir plusieurs discords, plais et controverses, en et sur ce que nous lesdictz seigneurs requérions et heussions requis ausdictz habitans qu’ilz nous eussent recognoistre estre noz hommes et subjectz, selon les formes et teneur des lettres de franchises ausdictz habitans, leurs successeurs, conceddées, données et octroyées par les prédécesseurs de nous lesdictz seigneurs, et à faire et accomplir le contenu esdictez franchises. Et que, iceux habitans recognoissent les héritages quelconques, pourveu qu’ilz ne fussent du fond de nous lesdictz seigneurs estre affectez, chargés et obligés et hipotéqués de l’abonnement de cinq mil solz tournois à nous deuz chacun an par lesdictz habitans, ains fussent privillegiés, tellement que nonobstant touttes hipotecques ou charges que sur les dictz héritages des dictz habitans; lesdictz héritages sont ou ont esté et seront lesdictz cinq mil sols soient ou debvoient estre payés préalablement et avant tous autres créditeurs, esqu’ilz lesdictz habitans ont esté et seront tenus et obligés. Que aussi lesdits habitans nous recongnoissent noz chassemens et héritages et les chassemens et héritages de noz féaux vavasseurs, n’ont esté ny devoient estre chargés aucunement dudit abonnement. Et avec ce fut faict déclaration desdictz chassemens et héritages de nos dictz féaux et vavasseurs, affin que les héritages qui seullement doibvent et debvoient estre affectés ou chargés dudit abonnement en fussent et soyent chargés. Et en outre que les héritages qui au temps passé, par les messiers dudit Marigny, ont été taxés à un blanc, ne fussent plus taxés à la dicte somme par lesditz messiers, ains feussent taxés, estimés par prudhommes, qui loyallement et justement les taxeront, tellement que le bien et justice de la chose publicque dudit Marigny y fussent gardés et observés. Lesquelles choses, nous lesdictz habitans, avons doubté faire pour aucune cause à ce nous mouvans de recognoistre, confesser, consantir et à l’ocasion de ce ayons esté en voye d’avoir requis pled ou contredit, controverses envers nosdicts seigneurs. Et entre nous lesdictz habitans esdictz noms, voulons et désirons, de nostre possibilité obéir à nosdictz seigneurs et leur faire recognoissance et acomplir, tant par exibition de faict, comme par recognoissance verballes, tous les singuliers debvoirs et débitz, esquelles sommes et avons esté tenus à eux; de noz certaines sommes en bons propos, recognoissons et confessons estre hommes francs, par vertu des dictes lettres de franchises de nosdictz seigneurs, selon les partages faictz entre nosdicts seigneurs, selon la forme et teneur desdictes lettres de franchises, pour la déclaration desquelz choses contenus et déclarés es dictes franchises; et pour en apperoir et justiffier en suffisance tellement que doresnavant n’en soict contradiction et difficulté aucune, avons voulu et consenti, voulons et consantons lesdictes lettres de franchises estre transcriptes en ces présentes lettres pour valloir le vray original d’icelles franchises, dont la teneur s’ensuit: In nomine Domini, Amen. Anno ab Incarnatione ejusdem millesimo trecentesimo quinquagesimo tercio, mense maii, nos Guillermus, Montis Acuti milles, dominus de Marigneio le Cahouet, omnibus presentibus et futuris notum facimus quod cum predecessores nostri dicti Marignei domini videlicet dominus Odo miles, Elisabeth ejus uxor, concesserunt olim et postea dominus Odo miles, successor eorum et predecessor noster, tunc dominus de dicto Marigneio, laudaverunt, ratificaverunt, approbaverunt et confirmaverunt hominibus et mulieribus tunc ipsorum [libertatem, franchisiam et] manumissionem, in modum qui sequitur et in formam: In nomine sancte et individue Trinitatis anno [ab Incarnatione ejus Domini millesimo trecentesimo] decimo [quinto] mense julii, regnante [illustrissimo] Ludovico, rege Francorum, et illustri duce Burgundie existente, nos Odo, Montis Acquti, dominus de Marigneio le Cahoueo, notum facimus universis presentibus et futuris quod cum inclyte recordationis nobilis vir dominus Odo, dominus Montis Acuti et de Marigneio predicta que domina Elisabeth ejus uxor, predecessores nostri, olim concesserunt hominibus nunc nostris et mulieribus de Marigneio predicto, libertatem, franchisiam et manumissionen in modum qui sequitur perpetuo valituras: In nomine sancte et individue Trinitatis, Amen. Anno Verbi incarnati millesimo ducentesimo trigesimo quinto, regnante illustri Ludovico, rege Francorum, Hugone duce Burgundie existente, ego Odo, dominus Montis Acuti, et Elisabeth uxor ejus a domino, notum facimus et certifficamus presentibus et futuris quod nos homines nostros et mulieres de Marigneio le Cahouet, de consensu et petitione ipsorum manumisimus omnibus juribus, usibus, consuetudinibus que prius fuerunt in ipsa villa de Marigneio integre conservatis. Ipsis etiam hujusmodi libertates perpetuo condonantes quod nos vel alius assensu, confidentia, auctoritate vel nomine nostro infra scriptos terminos vel alibi quemdam hominum vel mulierum hujus libertatis nos capimus nec capi facimus, nisi tale quid commisserit vel taliter deliquerit super quo non possit fidejussores dare nec pro pecunia possit aut debeat liberari. Videlicet a Petra Fiche usque ad chiminum de Bon Repos qui tendit de Sinemuro ad Vitellum, et ab illo chemino usque ad Cromont et a Cromont usque ad domum Leprosorum qui est inter Marigneum et Chasseium, et a domo Leprosorum usque ad Bordam Domini et a Borda Domini usque ad ulmum situm subtus molendino, comprehensos omnes qui sub protectione vel dominio nostro infra dictos terminos moram, mansionem seu estagium suum habent vel habebunt in futurum. . . . . . . . . . . . . . . . . . . . . . . . . . . . . Au nom de nostre Seigneur, Amen. L’an de l’Incarnation courant mil trois cens cinquante troys au mois de may, nous Guillaume de Montegu, chevalier, seigneur de Marigny le Cahouet, scavoir faisons, à tous présens et advenir, que comme il soit, ainsi que noz prédécesseurs, seigneurs de Marigny, assavoir: Messire Odot, chevalier, et damoiselle Elizabet, sa femme, au temps passé, et nous le dit Odot, successeur d’iceluy et noz prédécesseurs, seigneurs dudit Marigny, ayant loué, ratifié, approuvé et confirmé à tous les hommes et femmes dudict Marigny, alors leurs hommes, liberté, franchise et manumition en la forme et manière qui s’ensuit: Au nom de la saincte et individue Trinité, Amen. L’an de l’Incarnation d’iceluy courant mil trois cens et quinze au mois de juillet, au reigne de super illustrissime Louys, roy de France et de Navarre, en la présence de très hault et puissant seigneur Odot, duc de Bourgongne, nous Odot de Montegu, chevalier, seigneur de Marigny le Cahouet, scavoir faisons à tous présens et advenir que, comme soict ainsi que noble homme Odot de Montegu, de bonne et saine recordation, seigneur dudit Marigny, et dame Elisabet, sa femme, noz prédécesseurs, ayant, au temps passé, donné et octroyé aux hommes et femmes dudict Marigny, et à présent les nostres, liberté, franchise et manumission pour leur valloir et servir à tousjour mais en la manière qui s’ensuit: Au nom de la saincte et individue Trinité, Amen. L’an de l’Incarnation d’iceluy courant mil deux cens trente cinq, règnant très hault, très puissant, très excellent prince Louis, roy de France, et en présence de Hugues de Bourgonne, nous Odot, seigneur de Montaigu, et Eslisabet, sa femme, de l’ordre d’iceluy, scavoir faisons à tous présens et advenir que en ensuivant le consantement de noz prédécesseurs, avons [manumis] et manumettons tous noz hommes et femmes dudict Marigny le Cahouet, de sorte que ne entendons ny ne voulons que par nous ny nostre consantement iceux nosdictz hommes et femmes dudict Marigny, soient par nous ou noz commis pris, si d’accès et fortune, ilz avoient commis ou perpétré telz cas et crime de sorte qui ne puisse estre deslivrez par pleges ou argent. Assavoir depuis la Pierre Fiche jusques au chemin de Bon Repos, qui tire de Semur à Vitteaux, et depuis ce chemin là jusques à Cromot, et de Cromot jusques à la maison des Ladres, qui est entre Marigny et Chassey, et depuis la maison des Ladres jusques à la Borde Monsieur, et de la Borde de Monsieur, à l’Orme soubz le moulin. Voulons et entendons en outre que tous ceux qui seront soubz nostre protection qui ont ou aurons demeurance au finage et limitte dessus dictz, estrangiers que autres superscriptz, estre frans et manumis, et par ces présentes affranchissons et manumettons tous leurs possessions, promettans de leur garder et observer envers et contre tous, excepté contre noz hommes qui de présent ont et auront hors nos dictes ville de Marigny et limitte dessus dictes. Excepté aussi ceux qui sont mouvans de noz chassements et fiefz que les hommes vavasseurs qui de présent sont estrangers et ont maisonnement en ladicte ville, et s’il advenoit que aucuns de nos dictz hommes ou femmes ainsi affranchiz, fussent hors ou esdictes limittes susdictz, prins, nous sommes et seront tenus les demander, de nostre pouvoir les deslivrer ou faire deslivrer.  2.Et est à entendre que tous noz hommes dudit Marigny, à présent ayans maisonnement en icelle ville de Marigny, sont et seront tenuz de payer à nous et à noz héritiers, un chacun an, cinq mil solz monnoye courant, à deux termes, assavoir la moitié à la feste Monsieur Sainct Remy, et l’autre moitié à caresmentrant suivant; et est à entendre que la levature d’iceux deniers se doibz faire par le consentement des autres habitans de nostre ville dudit Marigny, qui seront tenus faire le sermant ez mains de nostre serviteur.  3.Item, que [à] tous les estrangers pour le relevement de nosdictz hommes dudit Marigny et à leurs requeste et supplication, avons donné de nostre grâce spécialle perpétuel abonnement, sauf toutesfoys que d’iceux estrangers nous aurions outre lesquelz dès lors pour maintenant et des maintenant pour lors après avoir l’advis et estimation des gens de bien, demoureront noz hommes, en sorte et manière que d’iceux estrangers oultre la somme susdicte, aurons et prandrons l’accroissement d’iceux; aussi avons à tous ceux qui ont et auront au temps advenir, maisons et maisonnement ez limittes dessus déclarées, remis et quitté la main morte que auparavant avions en la dicte ville de Marigny.  4.Est aussi asscavoir, qu’en nostre dicte ville de Marigny, avons recréance par quarante jours, et cy après la dicte créance faicte après lesdictz quarante jours expirés, le paiement n’est faict à nous créditeurs, iceux le nous doibvent remonstrer et sommes tenus iceux payer, autrement iceux ne sont plus tenuz de nous faire créance et sy aucun d’iceux icelles ces danrées qu’ilz auroient exposé en vente à autre et que à nostre mandement, ilz ne les voulussent vendre et qui se peuvent preuver par bons et suffisans tesmoings, iceux seront tenus de payer l’amande de sept solz tournois, sy d’aventure nostre prévost ou serviteur m’estoit en ny la créance à nous faicte et qu’iceluy créditeur par deux suffisans tesmoins preuve le contraire, semblablement nostredict prevost ou serviteur, ledict paiement avoir esté faict, iceux seront tenus d’en croire deux gens de bien, dignes de foy.  5.Et est assavoir, que touttes foys et quantes que nous ou noz commis viendront en nostre dicte ville de Marigny pour noz affaires, iceux habitans dudict Marigny sont et seront tenus de nous donner autant de poulles que nous en faudra pour quatre deniers la poulle.  6.Encores nous doibvent iceux habitans dudit Marigny, à leurs propres frais, missions et despens la chevauchée pour noz affaires et négoces seullement et pour la deffense du duché de Bourgongne, et non à autres affaires et négoces, sy non de leur bon voulloir et consantement. Et sy aucun d’iceux est constitué en maladie et autre évidente nécessité, qui ne puisse, comme dict est, aller avec nostre exercice et chevauchée avec nostre dit prévost, iceluy sera tenu d’envoyer pour lui homme capable et suffisant, autrement sera tenu payer sept solz d’amende, avec ce, iceluy sera tenu payer durant nostre dit exercice et chevauchée, les gaiges d’iceluy que nostre dit prévost y commettra, ayant l’advis et conseil de deux prudhommes d’icelle ville de Marigny.  7.Pouvons en outre, sur icelle ville, faire quatre questes, assavoir: pour le voiage de Hiérusalen, de la caption de nostre corps que Dieu par sa saincte grâce ne veuille, de nouvelle chevallerie et pour le mariage d’une fille seullement. Esquelz quatre cas y sont tenus nous aider, autrement ne les pouvons ou devons contraindre.  8.Promettans par noz sermens, pour ce par nous jurés et touchés aux sainctes esvangiles de Dieu, tenir, observer, garder les dictes libertez susdictes aux hommes et habitans de nostre dicte ville de Marigny et à nostre successeur à qui la dicte ville pourra advenir, sauf touttes fois nos emandes accoustumées que nous recepvrons, assavoir: sept solz pour le plaintif qui viendra à clameur et plainte de la bature à luy faicte, qu’il sera tenu payer, s’il ne peut preuver ladicte clameur et plaintif, et suffisamment preuver et qu’il en soit condampné pour iceluy coup il y aura seullement sept solz tournois, s’il y a sang, soixante et cinq solz, de rapt, feu, larcein et homicide, elle demeure en nostre miséricorde et justice.  9.Et si d’avanture, nous, nos héritiers ou noz successeurs voulons deffendre en aucune des choses susdictes, nous, à la requeste desdicts hommes de ladicte terre de Marigny, d’un certain messagier d’iceux, ou de révérend Père en Dieu Monsieur l’évesque de Châlon, sommes tenus, dans quarante jours, de leur satisfaire et restituer. Autrement avons donné audit Révérend de Chalon pouvoir, puissance d’interdire nous et nostre terre, excepté Marigny, par sentence de censure ecclésiastique, en sorte et manière que ne puissions estre absoubz ni relâché, sinon par le Révérend archevesque de Lyon jusques à ce que nous ayons faict satisfaction condigne. 10.Les choses susdictes et une chacune d’icelles jurer, affirmer, maintenir, garder et déffendre les cy après nommez, desquelz les noms s’ensuivent. Assavoir de Ferrus de Sisey, Bertrand Deschampt, Guy de Villy, Huges, Gérard de Fatans, chevallier; Emery d’Abigny, Guillaume de Savigny, Collin Denis Chiffères, en sorte et manière que si noz héritiers, successeurs susdictz résilions et défaillions à la requeste d’iceux hommes dudit Marigny ou de leur messager, serons tenus de bailler hostage en lieu seur jusques à ce qu’ils soient entièrement satisfaitz. 10.Néanmoinstouttes fois, voulons et entendons que qui conques soict nostre prévost et serviteur, à la requeste des dictz hommes de la dicte ville, soict tenu nouvellement prester le serment de observer et garder inviolablement les conventions susdictes, icelles faire garder et observer, que si faire ne vouloit, serions et sommes tenus de le faire observer et garder. En tesmoing desquelz choses susdictes, nous avons fait mettre les scels tant dudit Révérend Père en Dieu, archevesque de Lyon, évesque de Challon, que les nostres à ces dictes présentes lettres. Nous, Odot de Montegu, chevallier susdict, seigneur dudit Marigny, les dictes libertés, franchises et mannussions dessus dictes, louons, ratiffions et aprouvons, et par la teneur de ces dictes présentes, confirmons par nostre serment et soubz l’obligation de tous noz biens et ceux de noz successeurs héritiers, meubles et immeubles, présens et advenir quelconques, en quelque part qu’il soit assis ny scitués; iceux maintenir, garder, deffendre et observer, sans jamais aller, venir, ne souffrir venir au contraire en quelque manière que ce soit. En tesmoing de ce, nous avons faict mettre à ces dictes présentes lettres le scel de très hault et très puissant prince Odot, duc de Bourgongne, avec le nostre. Faict et donné en l’an et mois susdictz. En après, entre nous, ledit Guillaume d’une part, et nosdictz hommes de Marigny, d’autre part, procès, débat et question a esté nostées au fect et pour raisons de ce que disons à nosdictz hommes dudit Marigny, à cause de leurs personnes nous debvoir et à nos consortz ladicte somme de cinq mil solz, qu’ilz ne pouvoient imposer ny assigner sur les héritages et finage dudit Marigny, et qu’il ne leur estoit licitte ny permis du moings sans nostre licence ou de nos prédécesseurs, d’imposer icelle somme pécunière de cinq mil solz sur les héritages assis au finage dudit Marigny, estant tenuz en leurs personnes paier un chacun an à nous ou noz consortz la dicte somme de cinq mil solz dessus dicte. En oultre, disons que tous hommes forains et estrangers, demeurans en nostre dicte ville de Marigny et es limittes dessus confinés, les quelles à cause d’icelle demeurance, demeurent noz hommes et qu’ilz y acquérent des héritages sur lesquelz est faicte la dicte imposition, n’estoient tenus de paier ne contribuer d’icelle somme de cinq mil solz. Nosdicts hommes de Marigny disant au contraire, et que par bonne et mûre deslibération que la dicte composition fust faicte entre nosdicts prédécesseurs et iceulx nosdicts hommes et leurs prédécesseurs habitans d’icelle ville de Marigny, de la dicte somme de cinq mil solz. Combien qu’audit temps, il fut et estoit permis à tous forains et estrangers, en quelque part qu’ilz fussent demeurantz, de acquérir héritage audict [...]